### Beslutningstema

I denne sag skal Børn- og Skoleudvalget træffe beslutning om oprykningstidspunktet for børns overgang fra dagpleje, småbørnsgruppe og privat pasningsordning til børnehave.

### Historik

I forbindelse med indføring af krav om minimumsnormering pr. 1. januar 2024 skal normeringen følge barnets alder. Jf. Dagtilbudsloven § 19, stk. 2 skal Kommunalbestyrelsen sikre, at børn, som er under tre år, og som er indmeldt i en børnehave, indgår i en småbørnsnormering, hvor der skal være minimum én pædagogisk personale pr. tre småbørn, frem til den 1. i måneden efter at barnet er fyldt tre år. Det betyder, at børn, der indmeldes i børnehave, før de er fyldt tre år, vægtes dobbelt i opgørelsen af kommunens normering i børnehave frem til barnet er fyldt tre år. Indførslen af minimumsnormeringen ændrer ikke ved, at det fortsat er op  til den enkelte kommune at tilrettelægge dagtilbudsstrukturen i kommunen samt fastsætte oprykningstidspunktet for børns overgang fra dagpleje, småbørns-gruppe og privat pasningsordning til børnehave

### Sagsfremstilling

I Tønder Kommune overgår børn som udgangspunkt til børnehave i den måned, hvor de fylder tre år. Efter ønske fra forældre samt en individuel vurdering af barnets trivsel og udvikling fra dagtilbuds side kan børn overgå til børnehave fra den måned, hvor barnet fylder to år og ni måneder. I Tønder Kommune følger taksterne barnets alder, sådan at børnehavetaksten automatisk opkræves fra den måned, hvori barnet fylder tre år. Forældre betaler dermed småbørnstakst indtil den måned, barnet fylder tre år, også selvom barnet indmeldes i børnehaven, når det er under tre år.

Jf. krav om minimumsnormeringen skal der sikres en højere normering til småbørn, som er indmeldt i en børnehave. Småbørnene skal sikres en normering med én pædagogisk personale til tre småbørn frem til den måned, hvori børnene fylder tre år og én måned. Småbørn kræver større grad af omsorg og nærvær, og det er bl.a. derfor normeringen skal være højere. I forbindelse med minimumsnormeringerne udarbejder Danmarks Statistik/Børne- og Undervisningsministeriet årligt opgørelser for alle kommuner, der danner grundlag for, om kommunerne overholder lovgivning vedrørende minimumsnormering. Ved disse opgørelser anvendes tre år og én måned som et fast udgangspunkt.

I forbindelse med oprykningstidspunktet for småbørns overgang til børnehave i Tønder Kommune beskrives nedenstående to mulige scenarier.

De mulige to scenarier er:

1. At børn fra dagpleje, småbørnsgruppe og privat pasningsordning som udgangspunkt overgår til børnehave den måned, hvori barnet fylder tre år samt med mulighed for at komme tidligere i børnehave (fra to år og ni måneder),

eller

2. At børn fra dagpleje, småbørnsgruppe og privat pasningsordning skal som udgangspunkt overgå til børnehave den måned, hvori barnet fylder tre år og én måned. Småbørn har kun i særlige tilfælde og efter en pædagogisk vurdering mulighed for at blive indskrevet i en børnehave før det fyldte tredje år og én måned.

Forvaltningen anbefaler scenarie 2, da denne ordning med færre børn pr. ansat i forhold til en børnehaveplads vil give barnet bedre forhold end scenarie 1.

Forslag til overgangsfase ved scenarie 2

Hvis børnene skal overgå til børnehave ved tre år og én måned vil der være en overgangsfase, hvor der skal tages individuelle vurderinger på grund af kapacitet i tilbuddene.

Det betyder bl.a. at:

* Forældre, der har modtaget og godkendt tilbud om indmeldelse til deres barn, som er under tre år, vil bibeholde deres indmeldelse. Ønsker forældre at lade barnet vente til barnet er fyldt tre år, er det muligt, hvis der er plads i pasningstilbuddet, dvs. i den pågældende dagpleje, småbørnsgruppe private pasningsordning.
* Forældre, der ikke har modtaget tilbud om indmeldelse til deres barn i en børnehave, modtager indmeldelse til deres barn til den måned, hvor barnet fylder tre år og én måned. Såfremt der ikke er plads til barnet i nuværende pasningstilbud, dvs. dagpleje, småbørnsgruppe eller private pasningsordning, indtil barnet er fyldt tre år og én måned, hjælpes forældre med en løsning i samarbejde med pladsanvisning.

Forældrebetaling

Såfremt børnene skal overgå til børnehave ved tre år og én måned, forlænges betaling af småbørnstaksten med én måned.

En fuldtidsplads i dagplejen er 629 kr. dyrere end en fuldtidsplads i børnehaven (takst 2024). En fuldtidsplads i en småbørnsgruppe er 1.277 kr. dyrere end en fuldtidsplads i børnehaven (takst 2024).

### Økonomi

Sagen har ikke bevillingsmæssige konsekvenser.

En ændring i tildelingen i forbindelse med en anden overgangsfase implementeres samlet set med et uændret budget for institutionerne. Tildelingen til institutionen følger forældrebetalingstaksen, dvs. der tildeles altid som småbørn/dagplejebarn frem til barnet fylder tre år eller tre år og en måned, og herefter som børnehavebarn.

### Lovgrundlag

Dagtilbudsloven

### Indstilling Fagchefen for Skole og Dagtilbud indstiller,

|  |  |
| --- | --- |
| at | børn fra dagpleje, småbørnsgruppe og privat pasningsordning fra 1. maj 2024 som udgangspunkt overgå til børnehave den måned, hvori barnet fylder tre år og én måned, |
| at | småbørn kun i særlige tilfælde og efter en pædagogisk vurdering har mulighed for at blive indskrevet i en børnehave før det fyldte tredje år og én måned, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 6. februar 2024, pkt. 5:

Indstillingen anbefales.

### Beslutning

Indstillingen godkendt.

Keld Madsen (T) deltog ikke i mødet.